Diari Oficial de la Generalitat Valenciana


Sumari del DOGV 5934, del 16-01-2009 (2009/249)

ORDE de 12 de gener de 2009, del conseller de Presidència i vicepresident primer del Consell, per la qual es convoquen cinc beques per a la realització de pràctiques professionals en la Subdirecció d'Anàlisi del Gabinet del President de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5934

Data del DOGV
:   16-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/249


Data del document
:   12-01-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * assignació per estudis

ORDE de 12 de gener de 2009, del conseller de Presidència i vicepresident primer del Consell, per la qual es convoquen cinc beques per a la realització de pràctiques professionals en la Subdirecció d'Anàlisi del Gabinet del President de la Generalitat.
[2009/249]
La Generalitat, en el marc de la política dirigida a la millora i especialització de joves llicenciats en les àrees de treball d'Estadística i Documentació, convoca la concessió de beques perquè estos puguen accedir a la realització de pràctiques professionals.
L'anterior actuació es troba recollida en els objectius i activitats del programa 111.40 «Beques pràctiques professionals en matèria de planificació estratègica, avaluació de programes, anàlisi i documentació i polítiques públiques».
Les ajudes que es financen d'acord amb el que preveu la present orde no estan subjectes a la política de control d'ajudes de l'Estat, per no reunir els requisits de l'article 87.1 del Tractat CE al no afectar la competència en raó a la qualitat del beneficiari i a l'objecte de l'ajuda.
Per això, en virtut de les facultats que em conferix el Decret 193/2008, de 5 de desembre, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència, la Resolució de 24 de setembre de 2007, del president de la Generalitat, per la qual es deleguen determinades atribucions en el conseller de Presidència i vicepresident primer del Consell, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques i la Llei 38/2003, de 17 de novembre, General de Subvencions,
ORDENE
Primer
Convocar concurs públic per a la concessió de cinc beques per a la realització de pràctiques professionals en matèria d'anàlisi i documentació en la Subdirecció d'Anàlisi del Gabinet del President i aprovar les bases per les quals es regix esta convocatòria, incloses com a annex I de la present convocatòria.
Segon
La dotació econòmica de les beques se sufragarà a càrrec del capítol IV, codi de la línia T4000000, aplicació pressupostària 05.01.01 del programa 111.40, per un import de 1.000 euros bruts mensuals cada beca, sent l'import total de les beques de 50.000 euros, tot això condicionat a l'existència de crèdit adequat i suficient en els pressupostos de l'any 2009.
Tercer
S'autoritza la Subdirecció d'Anàlisi del Gabinet del President perquè, en l'àmbit de les seues competències, adopte les mesures necessàries per al desplegament i aplicació d'esta orde.
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé recurs contenciosos administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 12 de gener de 2009.- El conseller de Presidència i vicepresident primer del Consell: Vicente Rambla Momplet.
ANNEX I
Bases de la convocatòria de beques per a la realització de pràctiques professionals en anàlisi de dades i documentació en la Subdirecció d'Anàlisi del Gabinet del President de la Generalitat
Primera. Objecte
Les beques tenen com a objecte la formació complementària, millora i especialització professional de joves llicenciats en les àrees de treball d'anàlisi de dades i documentació.
Segona. Nombre i classes de beques
Les beques seran un total de cinc, distribuïdes en les classes següents:
Classe A. Tres beques. Destinades a titulats mitjans o superiors en Biblioteconomia i Documentació. Desenvoluparan les pràctiques en la Unitat Operativa de Documentació de la Subdirecció d'Anàlisi del Gabinet del President, col·laborant en l'anàlisi de qualsevol tipus de documentació per a alimentar les bases de dades de la Subdirecció.
Classe B. Dos beques. Destinades a estudiants de l'últim curs o llicenciats en Matemàtiques o llicenciats en Ciències i Tècniques Estadístiques. Desenvoluparan les pràctiques en la Unitat Operativa d'Anàlisi de la Subdirecció d'Anàlisi del Gabinet del President, col·laborant en l'anàlisi estadística de dades.
Tercera. Dotació, duració i pagament de les beques
Les beques de pràctiques estan dotades cada una amb 1.000 euros bruts mensuals.
El període de duració de les beques comprendrà des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana, data d'inici que no podrà ser anterior a l'1 de març de 2009, i finalitzarà el 31 de desembre de l'any 2009. Estes beques poden prorrogar mitjançant una resolució expressa per als mesos que resten fins a completar l'any màxim de gaudi de la beca, sempre que existisca consignació en l'exercici pressupostari corresponent.
A estos efectes, la present convocatòria i la possibilitat de concessió de les beques es condicionen a la provisió del crèdit adequat i suficient en els pressupostos esmentats.
L'import de les beques s'abonarà mensualment, amb el previ certificat de la Subdirecció d'Anàlisi del Gabinet del President o del cap de l'àrea on els becaris realitzen les seues pràctiques.
Quarta. Requisits
Els aspirants hauran de complir els requisits següents, a la data de finalització del termini de presentació d'instàncies:
a) Haver obtingut la titulació corresponent després de 2004.
b) Ser menor de 30 anys a data 1 de març de 2009.
c) No haver sigut beneficiari durant dos convocatòries d'estes beques o altres de la Generalitat.
d) Gaudir de cobertura sanitària.
Cinquena. Valoració dels mèrits
La titulació i els mèrits adduïts tindran la valoració següent:
Expedient acadèmic: fins a 4 punts.
Formació extraacadèmica relacionada amb els mèrits: fins a 2 punts.
Beques classe A, es valoraran com a mèrits preferents els següents:
- Coneixements en gestió de continguts en la web.
- Coneixement del programari de gestió bibliotecària Basis Livelink.
- Coneixements de documentació periodística.
Beques classe B, es valoraran com a mèrits preferents els següents:
- Haver cursat matèries relacionades amb l'estadística i investigació operativa.
Idiomes: comunitari fins a 1 punt.
Valencià fins a 1 punt.
Experiència relacionada amb els mèrits: fins a 2 punts.
Els mèrits que s'adduïsquen hauran de ser acreditats en el moment de la presentació de les sol·licituds, per mitjà de l'aportació de les còpies dels corresponents documents que seran degudament confrontades amb els seus originals.
Sisena. Informació relativa a la convocatòria
Tota la informació relativa a la convocatòria podrà ser consultada en la web següent: .
Setena. Formalització de sol·licituds
Els impresos de sol·licitud estaran a disposició de les persones interessades en el Registre General de la Conselleria de Presidència de la Generalitat (carrer Juristes, núm. 10). Els candidats hauran de dirigir la seua sol·licitud a la Subdirecció del Gabinet d'Anàlisi del President, i presentar-la en el Registre General de la Conselleria de Presidència o per qualsevol de les formes que establix l'article 38.4 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú. S'ha de formalitzar, juntament amb una fotocòpia compulsada del document nacional d'identitat, la documentació següent:
1) Currículum, en què es faran constar les dades personals, data i lloc de naixement, domicili actual, telèfon, adreça de correu electrònic, si és el cas, i una foto carnet del sol·licitant.
2) Expedient acadèmic.
3) Acreditar, per qualsevol dels mitjans establits en l'art. 13.7 de la Llei 38/2003, General de Subvencions, i concordants del seu reglament, no estar immers en cap de les prohibicions recollides en l'apartat 2 d'este mateix article per a ser beneficiari d'una subvenció.
4) Qualssevol altres documents que acrediten la possessió de títol o mèrits, docents, investigadors o professionals que desitgen al·legar.
Huitena. Termini de presentació de sol·licituds
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Novena. Selecció
Per a l'examen de les sol·licituds de beques es constituirà una comissió avaluadora que estarà formada per:
- La subdirectora d'Anàlisi del Gabinet del President, o persona que la substituïsca, que actuarà com a president de la comissió avaluadora.
- El cap de l'Àrea d'Anàlisi, Estudis i Documentació.
- Dos tècnics de la Subdirecció corresponents a cada una de les dos àrees de treball a què es destinen els becaris.
- El secretari general administratiu de la Conselleria de Presidència, o persona que el substituïsca, que actuarà com a secretari de la comissió avaluadora.
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
La comissió podrà convocar tots aquells aspirants que considere oportú per a comprovar, per mitjà d'entrevista, aquells aspectes o mèrits adduïts que considere d'interés.
El funcionament de la dita comissió haurà d'adaptar-se al que establix la present convocatòria i, de manera supletòria, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Una vegada finalitzat el procés selectiu, la comissió elaborarà una proposta de concessió de beques en el termini de 15 dies. Esta contindrà la relació de beneficiaris i una borsa de reserva, per al cas de produir-se alguna renúncia o abandó.
Deu. Concessió
Les beques seran atorgades per resolució del conseller de Presidència i vicepresident primer del Consell, competència que exercix per delegació en virtut de la Resolució de 24 de setembre de 2007 del president de la Generalitat, a la vista de la proposta de la comissió avaluadora, en el termini màxim de dos mesos a partir de l'endemà de la publicació de la present convocatòria en el Diari Oficial de la Comunitat Valenciana, la no-notificació de la resolució dins del termini establit anteriorment produirà l'efecte de la desestimació presumpta de les sol·licituds presentades.
La resolució de concessió es notificarà a les persones interessades i serà publicada en el Diari Oficial de la Comunitat Valenciana.
El conseller de Presidència i vicepresident primer del Consell es reserva la facultat de deixar deserta, totalment o parcialment, l'adjudicació de les beques convocades quan cap de les sol·licituds arribe a un terç de la puntuació màxima, i d'interpretar el contingut d'estes bases.
Onze. Drets, obligacions, tutoria i incidències dels becaris
1. Drets i obligacions.
El becari haurà d'acreditar per mitjà de certificat de l'òrgan competent per a emetre'l, que es troba al corrent en el compliment de les seues obligacions tributàries i enfront de la Seguretat Social, tot això amb anterioritat a dictar-se la proposta de resolució de concessió de la beca (art. 14.1.e) de la Llei 38/2003, General de Subvencions).
Les beques objecte de la present convocatòria són incompatibles amb el gaudi de qualsevol altra beca per a la mateixa o semblant activitat, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca adjudicada, amb audiència prèvia de l'interessat.
La condició de becari no general cap relació laboral ni administrativa amb la Generalitat.
De conformitat amb el que disposa l'article 8.1 del Decret 108/1992, de 6 de juliol, del Consell de la Generalitat, quan el beneficiari de la beca siga un empleat de la Generalitat, funcionari o laboral, quedarà en la situació administrativa que procedisca d'acord amb la normativa de funció pública.
Si els becaris, com a conseqüència del desenvolupament de les tasques que hagen de dur a terme, incorregueren en despeses de desplaçament, pernoctació o restauració, estes els seran rescabalades en els termes que per al personal de la Generalitat i l'adscrit funcionament al servici d'esta establix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris. L'aplicació de la dita normativa es referirà únicament als conceptes i quanties que hagen de ser rescabalats sense que això implique una modificació en la relació jurídica del becari amb l'administració.
2. Tutoria.
La Subdirecció d'Anàlisi del Gabinet del President ordenarà les activitats o establirà la dedicació i torns dels becaris segons els criteris dels seus propis servicis i mitjans, i amb una dedicació no superior a 30 hores setmanals.
Els responsables de les unitats de Documentació General i Anàlisi de Dades, establiran les activitats a realitzar pels becaris en les distintes unitats, revisaran i avaluaran la dedicació del becari, la seua formació i la consecució d'objectius realitzats per este.
Finalitzat el gaudi de la beca, i amb un informe previ d'assistència, aprofitament i aptitud del cap de l'àrea, s'estendrà el certificat corresponent.
3. Incidències.
El conseller de Presidència i vicepresident primer del Consell resoldrà les incidències que es produïsquen durant el període de gaudi de les beques a proposta de la subdirectora d'Anàlisi del Gabinet del President, i podrà deixar sense efecte les mateixes, amb audiència prèvia a l'interessat, en els casos següents:
a) Incompliment de les seues obligacions.
b) No realitzar l'activitat que va motivar la concessió.
c) Deixar de reunir els requisits exigits en la present convocatòria.
El conseller de Presidència i vicepresident primer del Consell, mitjançant una resolució, i a proposta de la subdirectora del Gabinet d'Anàlisi, procedirà a cobrir les vacants que pogueren produir-se com a conseqüència de renúncies que deixen vacant el gaudi d'una beca. Se servirà per a això de la borsa de reserva que resulte del procediment de selecció prèviament efectuat i en l'orde establit en esta.